Eesti Rahva Muuseum

Küsimusleht nr 223

1990ndad aastad Eestis: suurte muutuste aeg ja argielu

Lugupeetud küsimuslehe täitja!

Eesti Vabariigi taasiseseisvumisest on möödunud 15 aastat. Eriti kiiresti muutus elu taasiseseisvumise perioodil, muutused on suured tänini nii majanduses, poliitikas kui ka igapäevaelus. Käesolev küsimusleht keskendub aastatele 1990-1999, peamiselt aga 1990ndate aastate esimesele poolele. Tahame rohkem teada saada sellest, kuidas need muutused peegeldusid Eesti inimeste igapäevaelus. Mis sel ajajärgul sündinust on Teile eriti eredalt meelde jäänud? Mida mäletate poliitilistest sündmustest? Mida majanduslikest muutustest? Kuidas tulite toime igapäevaeluga, kui puudu oli tarbekaupadest, rahast ja muustki? Kuivõrd puutusite kokku uute nähtustega nagu välismaal reisimine, kohtumised välismaal elanud sugulastega või uued tutvused?

Küsimusleht on mõeldud mälestuste kirjutamist pigem abistama kui juhendama. Võite keskenduda vaid mõnele küsimuslehe valdkonnale või kirjutada teemadel, mis puudutavad nimetatud ajajärku, kuid millest küsimuslehes ei ole juttu tehtud.

Tollal sündinust rääkimiseks pakume välja ka üldise periodiseeringu:

1) jaanuar 1990-august 1991, mil toimus võitlus iseseisvuse taastamise eest.

2) aastad 1991-1994, mida võib pidada erakorralise poliitika ajajärguks Eestis. Paljudele inimestele tähendas see elatustaseme järsku langust, mis oli suurte reformide üks kõrvalmõjusid. Pingelised olid rahvussuhted ja piiriküsimus Venemaaga.

3) aastail1995-1999 toimus majanduslik ja kultuuriline stabiliseerumine. Eesti riik tegi ettevalmistusi liitumiseks Euroopa Liiduga. Samas süvenes Eesti elanike vaheline sotsiaalne ebavõrdsus. Avaliku elu muutsid pingeliseks poliitilised kriisid. Eesti elu hakkas mõjutama infotehnoloogiate ilmumine igapäevaellu, samuti suurenenud tarbimine ning tuntavad olid ka üleilmastumise mõjud, mis igapäevaelus avaldusid näiteks mitmesuguste uute kaupade, meediakanalites pakutavate teemade või saadete ning paljudele inimestele avanenud piiride näol.

Eesti Rahva Muuseum on tänulik ka fotode eest, mis Teie kirjapandut illustreeriksid. Fotosid ja negatiive võetakse vastu kingitusena või laenatakse koopiate tegemiseks. Fotode valguskoopiaid me kahjuks kasutada ei saa. Saadetises palume märkida, kas fotosid soovitakse kinkida või laenata. Fotosid ärge paberile liimige. Lisage Teile teadaolevad andmed fotode kohta eraldi lehel. Albumis olevaid fotosid pole mõtet eraldada, vaid saatke kogu album.

Kui võimalik, saatke oma kaastöö tekstifailina aadressile runnel@erm.ee. Digitaalsete fotode saatmise soovi korral kontakteeruge ERMi kirjasaatjate võrgu juhendaja Tiina Taelaga [tiina@erm.ee](mailto:tiina@erm.ee). Fotosid võib saata muuseumile ka CD-le kopeerituna. Ka digifotode kohta ootame selgitavaid andmeid (näiteks keda, millal ja kus on pildistatud, teretulnud on ka pikemad selgitavad märkused).

Vastaja isikuandmed:

* nimi (soovi korral võite kasutada varjunime või jätta nime märkimata, sellisel juhul märkige aga kindlasti oma sugu)
* sünniaeg
* sünnikoht
* praegune elukoht
* haridus, eriala, elukutse (milliseid erinevaid ameteid olete pidanud või töid teinud)

**I**

Esmalt mõned üldised küsimused, millele võite vastata kohe. Samas võite liikuda edasi küsimuslehe järgmiste osade juurde, kus nende küsimuste juurde on detailsemalt tagasi pöördutud.

1. Kuidas Te üldiselt hindate neid muutusi, mis Eesti elus taasiseseisvumise järel 1990ndatel aastatel toimusid? Millega olete kõige enam rahul? Mis teid toonaste muutuste juures kõige enam kurvastab või häirib?

2. Kui Te mõtlete enda elukäigule viimase 15 aasta jooksul, siis millised on olnud Teie elus toimunud suuremad muutused? On need muutused Teie jaoks olnud pigem rõõmustavad või kurvastavad?

3. Kui Te mõtlete oma perekonnale, lastele naabritele, töökaaslastele, tutvusringkonnale, siis kuidas nende elu on üldjoontes muutunud? On see läinud paremaks või halvemaks, kergemaks või keerulisemaks? Mis on olnud nende muutuste põhjuseks?

4. Kuivõrd on viimase 15 aasta jooksul toimunud muutused Teie elus olnud seotud Teie isikliku elukäigu ja valikutega? Kuivõrd on muutusi Teie elus määranud suuremad ühiskondlikud muutused? Milliseid muutusi oskaksite siin eraldi välja tuua?

**II**

Järgnevad küsimused peaksid Teil aitama meenutada olulisemaid poliitilisi sündmusi ajajärgul, mil taastati iseseisvus, valiti Riigikogu ja president ning viidi läbi suured reformid nagu omandireform, maksureform, põllumajandusreform ning astuti otsustavaid samme Eesti kodakondsuspoliitikas.

5. Mida mäletate Eesti iseseisvuse taastamise perioodist? Kuivõrd Teie iseseisvumist oodata oskasite või seda võimalust uskusite?

6. Kas osalesite mõnes selle perioodi rahvaliikumises nagu Rahvarindeliikumine või kodanike komiteede liikumine? Millises? Kuidas sinna sattusite? Kas oskate kirjeldada, mille poolest nende liikumiste eesmärgid tol perioodil sarnanesid või eristusid?

7. Edasi võiks meenutada sündmusi 1991. aasta augustis. Palun meenutage neid ärevaid päevi, kui Nõukogude Liidus algas riigipöördekatse, mida hakati nimetama ka augustiputšiks; kui Eesti teedele ilmusid tankikolonnid ning kuulutati välja Eesti riiklik iseseisvus. Kus Te neil päevil viibisite, mida tegite? Kuivõrd arutasite sündmusi lähedastega, kuivõrd sõpradega?

8. Septembris 1991 alustas tööd Eesti Vabariigi Põhiseaduse Assamblee. Oktoobris võeti vastu maareformiseadus, novembris tehti otsus taastada 1938. aasta kodakondsusseadus. Järgnevalt ametisse asunud nn reformivalitsus astus mitmeid radikaalseid samme ühiskonnakorralduse muutmiseks. Mida arvate toonasest otsustest? Kuivõrd Te selliseid samme jälgisite ning lähedastega arutasite? Kuivõrd jäite vastuvõetud otsustega nõusse? Mida võinuks teha teisiti? Kuivõrd need Teie elu mõjutasid? Mida oskaksite sel juhul välja tuua?

9. Aastal 1992 toimusid parlamendivalimised ja presidendivalimised, jõustus uus põhiseadus. Oma töö lõpetas Eesti Kongress, üleminekuperiood kuulutati lõppenuks. Sügisel valiti Riigikogu ja president. Kuivõrd Te mäletate esimesi valimisi? Kas mäletate, milliseid poliitikuid te toetasite ja miks? Mida oodati toonastest presidendikandidaatidest?

10. Milline oli üldse Teie suhtumine tolle perioodi poliitikasse? Keda Te sel perioodil tegutsenud institutsioonidest kõige enam usaldasite: oli see president, ajakirjandus, riigikogu, pangad, kirik, või veel midagi muud? Miks?

11. 1994. aasta üheks suurimaks sündmuseks oli Lennart Meri Moskva-visiidi ajal sõlmitud nn juulilepped, mille kohaselt Eestist lahkusid sama aasta augustis kõik võõrriigi sõjaväeosad. Kas mäletate vägede lahkumist 1990ndatel aastatel? Kas Teie kodukohas paiknes nõukogude ajal sõjaväeosasid? Kas ja kuidas muutus elu nende lahkumisega?

12. 1995. aastaks olid kõige suuremad reformid juba minevik, kuid inimeste igapäevaelu mõjutasid need endiselt. Samal ajal asus Eesti valmistuma võimalikuks liitumiseks Euroopa Liiduga. Millised muutused Teile sel perioodil teie elus kõige esmalt meenuvad? Kas Teie elu läks sel ajajärgul pigem halvemaks või pigem paremaks?

13. Kuivõrd puudutasid Euroopa Liiduga liitumise plaanid Teie igapäevalu? Kuivõrd vajasite oma igapäevaste asjade ajamisel teavet euroasjade kohta (seadused, määrused, normid, õigused)?

**III**

Järgmised küsimused puudutavad taas 1990ndaid aastaid, esmajoones majanduslikke muutusi ning nende mõju igapäevaelule.

14. Rubla hüperinflatsiooni ajajärgul enne rahareformi oli suur puudus igapäevastest kaupadest, kaasa arvatud toit. Palun meenutage seda ajajärku oma elus. Kuivõrd kõik need raskused Teid või Teie perekonda puudutasid? Milliseid lahendusi igapäevaelus toime tulemiseks leidsite?

15. Mida mäletate talongisüsteemist ja tarbekaupade muretsemisest üldisemalt? Kuivõrd olid need igapäevaseks tarbeks, kuivõrd varusite tarbeasju pikaajaliseks hoidmiseks, näiteks nagu pesuseep, sool, tikud või pesupulber? Kui jah, siis kui kaua neid varusid hiljem alal hoidsite?

16. Kuidas tulite rahareformi eelsel perioodil toime igapäevase toidu murtesemisega? Kuivõrd saite toetuda koduaias või sugulaste aiamaal kasvatatud kraamile? Tuli teil seista leiva- või saiasabas või muudes järjekordades toidupoodides?

17. Kuivõrd liikus välismaiseid kaupu: riided, toiduained jms – kas ja kust neid saadi?

18. Kuidas muretseti muid tarbekaupu nagu näiteks riided või jalatsid? Kuivõrd Teie kodukandis liikusid kasutatud riided (nn *second-hand* riided Läänest), kuivõrd kasutati õmblejaid või õmmeldi ise?

19. Oli teil kokkupuuteid abipakkidega, mida tol perioodil võidi jagada koolis, töökohtadel, kristlike organisatsioonide poolt, või saadeti abistajatelt välismaalt? Kui olulised need abisaadetised olid, mida sealt leida võis? Milline oli üldine suhtumine sellistesse abisaadetistesse?

20. Kuivõrd muutis teie igapäevast toimetulekut ja harjumusi bensiinikriisi ajajärk, kui erasõidukitele bensiini leidmine oli keeruline?

21. Juba 1990ndate aastate alguses hakati autosid muretsema välismaalt. Kas teil oli auto, kas vahetasite selle välja? Kuidas?

22. 1990ndate aastate alguses oli keeruline muretseda valuutat, mida vajasid eriti need, kellel avanes võimalus sõita välismaale. Valuuta saamiseks kasutati vahel ka eriskummalisi võtteid, näiteks nagu viina müümine Soomes. Oli Teil mingisuguseid kokkupuuteid välisvaluuta muretsemisega? Kuidas selliseid olukordi lahendati?

23. Majandusraskused väljendusid kõige ilmekamalt rubla väärtuse kiires kahanemises ning neile järgnenud rahareformis. Kuidas Te rahareformiks valmistusite? Kas Teil oli vaja midagi ette võta vahetamisele mitte kuuluvate rubladega, kuivõrd summa, mida iga elanik vahetada tohtis, oli piiratud?

24. Mäletate Te midagi ka rahareformi päevadest endist – rahavahetussabad, esimesed rahatähed või see, mida uue raha eest esimese asjana ostsite? Kuidas tulite toime esimestel rahareformi järgsetel nädalatel? Kuivõrd lihtne oli ümber harjuda muutunud süsteemi ja teistsuguste hindadega?

25. Palun kirjeldage neid aastaid oma elus üldisemalt: kuivõrd Teie perekonnal tuli sel perioodil oma elu ümber korraldada – vahetada töökohta või elukohta, hakata tegelema ettevõtlusega?

26. 1990ndatesse aastatesse jääb omandireform. Kuivõrd see Teid puudutas? Kuidvõrd on see puudutanud Teie perekonda või sugulasi? Kas saite omandit tagasi, jäite sundüürnikuks, vahetasite omandireformi tõttu elukohta?

27. Üks võimalus sissetuleku hankimiseks 1990ndate aastate esimesel poolel oli ka mitmesuguste tarbekaupade müümine ja vahendamine, sealhulgas tarbekauba viimine Eestist välja ja teiste kaupade Eestisse vedu. Eriti tegelesid sellega noored, kellest paljudki panid sel ajal aluse oma hilisemale ärile. Milliseid mälestusi on Teil sellest? Palun meenutage kas enda kogemusi, tuttavate ettevõtmisi või lugusid kodukandist.

28. Mida mäletate esimestest ettevõtluskatsetustest: kohvikute ja söögikohade loomine, suhkruvati, vahvlite ja lillede müümine, kooperatiivide teke?

29. Kui elasite maal, siis kas ja kuidas puudutas teie elu kolhooside lagunemine? Kas ja kuidas kompenseeriti kolhooside osakuid?

30. Sellesse perioodi jäi ka mitmete pankade tekkimine ning hilisem pankrot. Kas ja kuidas need sündmused teie elu puudutasid? Kuivõrd usaldusväärseks pidasite panku?

IV

31. 1990ndatel aastatel avanes võimalus külastada mitmeid välisriike, samas kui endise Nõukogude Liidu aladele pääsemine muutus paljudele inimestele keerukamaks, mõnedel inimestel on muutunud keeruliseks aga isegi kodukohast liikuma pääsemine. Kuivõrd need muutused on Teie elu puudutanud?

32. Kuivõrd Teie 1990ndatel aastatel oma kodukohast eemale sattusite? Kas reisisite varasemast vähem või rohkem? Kuidas muutusid liikumisvõimalused Eestis?

33. Välismaale reisimiseks tekkisid erinevad võimalused: turismireiside kõrval tööreisid, sugulaste või tuttavate külastamine, aga ka reisid usukogunemistele. Mis laadi olid Teie esimesed välissõidud: olid need seotud töö, sõprade või turismiga? Kas Teie või keegi Teie sugulastest puutus kokku nn palverännakutega välisriikidesse (mitmesugused usulised laagrid)? Millised olid teie muljed esimestelt välisreisidelt?

34. 1990ndatesse aastatesse jäid paljudel inimestel ka kohtumised sõja ajal läände põgenenud sugulaste või tuttavatega. Kuivõrd Teie elus selliseid taaskohtumisi ette tuli? Kas ja kuidas need taasloodud kontaktid edasi arenesid?

35. Milline oli Teie läbisaamine teistest rahvustest eesti elanikega? Kuivõrd oli neid Teie töökaaslaste või tuttavate hulgas? On Teie peres või suguvõsas lisaks eestlastele ka teistest rahvustest inimesi? Aga sõprade-tuttavate hulgas?

36. On teie suguvõsas keegi abiellunud või pere loonud teisest rahvusest inimesega Eesti taasiseseisvumise järgsel ajal, näiteks Euroopas või mujal õppimise või töötamise ajal? On selliseid inimesi teie tutvusringkonnas?

37. On Teie perekonnas või tutvuskonnas neid, kes hakkasid 1990ndatel aastatel välismaal tööl käima? On teie sugulaste, sõprade või tuttavate seas neid, kes 1990ndatel aastatel püsivalt või ajutiselt välismaale asusid?